b'\n_START_ARTICLE_\nCvetje v jeseni (povest)\n_START_SECTION_\nVsebina\n_START_PARAGRAPH_\nZgodba se pri\xc4\x8dne na ljubljanskem vrtu, kjer se Janez pogovarja s svojimi tremi prijateljicami go. Mico, go. Dinco in go. Marico. Janez se spra\xc5\xa1uje, ali te \xc5\xbeenske resni\xc4\x8dno ljubijo svoje mo\xc5\xbee in tako pogovor nanese na to, da te gospe niso vzele svojih mo\xc5\xbe zaradi prave ljubezni, temve\xc4\x8d le zaradi denarja. Gospe se razjezijo in Janezu zamerijo in prav zaradi tega Janez za\xc4\x8dne s pripovedjo o svoji pravi ljubezni (Cvetje v jeseni)._NEWLINE_Pripovedovati za\xc4\x8dne o svoji prijateljici Heleni, ki je poro\xc4\x8dena in h kateri se je lahko zatekel, ko mu je kaj le\xc5\xbealo na du\xc5\xa1i. Vendar je pri\xc5\xa1el tudi \xc4\x8das, ko ga je Helena nenadoma nagnala iz hi\xc5\xa1e._NEWLINE_Pripoved nadaljuje zgodba o kraju Jelovo brdo, kjer so bili revni in so se komaj pre\xc5\xbeivljali. Na poti na Jelovo brdo se spominja vsega iz svojega otro\xc5\xa1tva, sre\xc4\x8da pa tudi Skalarja, ki naj bi umoril Kalarja in \xc5\xbeeno in onadva mu povesta nekaj ve\xc4\x8d o tamkaj\xc5\xa1njem \xc5\xbeivljenju. Namre\xc4\x8d pri\xc5\xa1li so na Jelovo brdo, kjer so jih va\xc5\xa1\xc4\x8dani skoraj ubili, vendar so jih spustili v vas, ko so sli\xc5\xa1ali njihove molitve._NEWLINE_Nato Janez prispe k sorodniku Prese\xc4\x8dniku, kjer spozna, da je kmet kralj in skupaj z ostalimi pove\xc4\x8derja in obuja spomine. Po ve\xc4\x8derji se zaplete v pogovor s Prese\xc4\x8dnikovo h\xc4\x8derjo Meto ter takoj vidi in si re\xc4\x8de, da je to najlep\xc5\xa1a \xc5\xbeenska na svetu, da iz nje iz\xc5\xbeareva nepopisna lepota._NEWLINE_Nato se Janez pomeri s hlapcem Danijelom v ko\xc5\xa1enju trave in Janez ga prekosi, zato ho\xc4\x8de Danijel dati odpoved. Kasneje Janez z Meto odide na sprehod do tolmuna, kjer \xc5\xbeelita naloviti ribe, vendar v strahu, da bi ju ostale velike ribe ugriznile, odnehata. Kalar se tudi izpove Janezu, da se mu je zlagal, da je Skalar ubil brata in tega si ne more odpustiti, zato vseeno \xc5\xbeeli iti v zapor._NEWLINE_Vsi skupaj se odpravijo na Poljane v cerkev, kjer Kalar prosi Skalarja, naj mu odpusti, kar tudi stori. Ostanejo \xc5\xa1e pri ma\xc5\xa1i, nato pa se podajo naprej na ogled stojnic in ponudbe tistega dne. Janez se tam tudi stepe in na koncu ga vsi \xc4\x8dastijo, ker se je stepel zaradi omade\xc5\xbeevanja Metinega imena. Kmalu se odpravijo proti domu. V tem poglavju tudi izvemo, da je bil Janez telovadec, obiskoval je ljubljansko gimnazijo in da ima dobro pla\xc4\x8dano slu\xc5\xbebo._NEWLINE_V tej vasi je \xc5\xa1e ena posebnost, in sicer, da se \xc5\xbeenske med sabo ne marajo, kar se vidi pri sre\xc4\x8danju Mete s Katinko. Janez se opravi\xc4\x8di Meti in ona sprejme opravi\xc4\x8dilo ter naslednji dan so \xc5\xbee vsi vedeli._NEWLINE_Z Meto odideta tudi na Blego\xc5\xa1, kjer se imata zelo lepo. Janez u\xc5\xbeiva v njeni dru\xc5\xbebi, prav tako tudi ona v njegovi. Na poti dol se lovita, vendar se vse neha, ko jo Janez po nesre\xc4\x8di prime na nedovoljeno intimno mesto._NEWLINE_Pri\xc5\xa1el je \xc4\x8das Janezovega odhoda v Ljubljano in Meta je vsa iz sebe, ker mora iti in mu tudi posredno pove, da bi \xc5\xa1la rada z njim. On je no\xc4\x8de odpeljati v mesto, ker pravi, da mesto ni za va\xc5\xa1\xc4\x8dane in na koncu odide sam v Ljubljano._NEWLINE_Janez po dolgem Danijelovem pregovarjanju le kupi hi\xc5\xa1o na Jelovem brdu, kar naredi le zato, da bo bli\xc5\xbeje svoji dragi. Meti pove, da jo lahko vzame za \xc5\xbeeno, \xc4\x8de ona to \xc5\xbeeli. Snubitev pa se ne kon\xc4\x8da dobro, ker mu Meta ob tej novici umre v naro\xc4\x8dju. Vsi \xc5\xbealujejo za Meto, Janez pa tega \xc5\xa1e dolgo ne pozabi. \xc5\xa0e vedno pravi, da je z njim in da ga bo vedno spremljala. Konec se za ve\xc4\x8dino kon\xc4\x8da dobro, le za Danijela ne, saj postane bera\xc4\x8d._NEWLINE_Po povesti je bil leta 1973 posnet film z istoimenskim naslovom, 2014 pa muzikal - avtor glasbe Matja\xc5\xbe Vla\xc5\xa1i\xc4\x8d, re\xc5\xbeiser Vojko Anzeljc, libretist Janez Usenik, koreograf Miha Kru\xc5\xa1i\xc4\x8d, producent Gorazd Slak, igralci: Matja\xc5\xbe Robavs, Domen Kri\xc5\xbeaj, Nina Pu\xc5\xa1lar, Maja Martina Merljak, Jure Ivanu\xc5\xa1i\xc4\x8d, Alenka Kozolc Greguri\xc4\x87, Marjan Buni\xc4\x8d, Damijan Perne in Lucija Grm.'